## Odluka o općinskim porezima Općine Lasinja

### NN 53/2014 (29.4.2014.), Odluka o općinskim porezima Općine Lasinja

OPĆINA LASINJA

1009

Na temelju članka 30., 30.a, 32., 33., 35. i 36. Zakona o financiranju jedinica lokalne i područne (regionalne) samouprave (»Narodne novine« broj: 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka USRH i 73/08) i članka 18. Statuta Općine Lasinja (Glasnik Karlovačke županije br. 6/13 i Glasnik Općine Lasinja br. 1/13) Općinsko vijeće Općine Lasinja na 7. reditoj sjednici održanoj dana 11. travnja 2014. godine, donosi

ODLUKU

O OPĆINSKIM POREZIMA

I. OPĆA ODREDBA

Članak 1.

Ovom Odlukom utvrđuju se vrste, stope, visina te način obračuna i plaćanja općinskih poreza, koji su vlastiti prihodi Općine Lasinja (u daljnjem tekstu: Odluka).

II. VRSTE POREZA

Članak 2.

Porezi Općine Lasinja su:

1. Prirez porezu na dohodak,

2. Porez na potrošnju,

3. Porez na kuće za odmor,

4. Porez na tvrtku ili naziv i

5. Porez na korištenje javnih površina.

III. PRIREZ POREZU NA DOHODAK

Članak 3.

Prirez porezu na dohodak plaća se prema odredbama zakona i podzakonskih akata kojima se uređuje porez na dohodak i prema odredbama ove Odluke.

Članak 4.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Članak 5.

Obveznik plaćanja prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema odredbama zakona i podzakonskih akata kojima se uređuje porez na dohodak, i ima prebivalište ili uobičajeno boravište na području općine Lasinja.

Osnovica za obračun prireza porezu na dohodak je ukupan iznos obračunatog poreza na dohodak.

Članak 6.

Prirez porezu na dohodak ne plaća se na primanja koja se ne smatraju dohotkom i koja su oslobođena od plaćanja poreza na dohodak prema odredbama zakona i podzakonskih akata kojima se uređuje porez na dohodak.

Članak 7.

Prirez porezu na dohodak plaća se po stopi od 10% od utvrđene osnovice, a uplaćuje se u Proračun Općine Lasinja.

Članak 8.

Prirez porezu na dohodak utvrđuje se rješenjem prema prebivalištu ili uobičajenom boravištu obveznika u slučajevima kada se rješenje donosi.

Članak 9.

Kada obveznik poreza i prireza na dohodak ne plati porez i prirez u propisanom roku, porez i prirez se prisilno naplaćuje po odredbama o prisilnoj naplati poreza, prema odredbama Općeg poreznog zakona.

IV. POREZ NA POTROŠNJU

Članak 10.

Obveznik poreza na potrošnju je pravna i fizička osoba koja pruža ugostiteljske usluge.

Članak 11.

Porez na potrošnju plaća se po stopi od 3% na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 12.

Osnovicu za obračun poreza na potrošnju iz članka 10. ove Odluke čini prodajna cijena pića prodanih u ugostiteljskim objektima, umanjena za iznos poreza na dodanu vrijednost.

Članak 13.

Porez na potrošnju alkoholnih i bezalkoholnih pića obveznik poreza obračunava i plaća prema odredbama zakona i podzakonskih akata kojima se uređuje porez na dodanu vrijednost.

Obračunati porez na potrošnju iskazuje se u evidencijama iz propisa navedenih u stavku 1. ovog članka.

V. POREZ NA KUĆE ZA ODMOR

Članak 14.

Porez na kuće za odmor plaćaju pravne i fizičke osobe koje su vlasnici kuća za odmor.

Vlasnikom kuće za odmor podrazumijeva se vlasnik odnosno suvlasnik i izvanknjižni vlasnik.

Kućom za odmor smatra se svaka zgrada ili dio zgrade (stan) koji se koriste povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Porez na kuće za odmor plaća se godišnje u iznosu od 10,00 kuna, po jednom četvornom metru korisne površine kuće za odmor.

Članak 15.

Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres), ratnih oštećenja te starosti i trošnosti.

Članak 16.

Obveznici poreza iz čl. 14 ove Odluke dužni su do 31. ožujka godine za koju se razrezuje porez, dostaviti nadležnom tijelu za razrez poreza podatke o kućama za odmor, koji se odnose na mjesto gdje se objekti nalaze, korisnu površinu istih, kao i druge podatke potrebne za razrez poreza na imovinu, a posebno promjenu vlasništva, uspostavu suvlasništva te izmjene površine.

Pod korisnom površinom podrazumijeva se ukupna podna površina stana ili druge samostalne prostorije, umanjena za širinu zidova koji je prekidaju, a uvećana za površinu lođa, balkona i natkrivenih terasa.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Ukoliko porezni obveznik ne dostavi podatke za razrez poreza, Jedinstveni upravni odjel Općine Lasinja koristit će podatke iz službenih evidencija Općine i tvrtki u vlasništvu ili suvlasništvu Općine Lasinja te će radi utvrđivanja točnosti stvarnog stanja provesti dodatne postupke dokazivanja statusa kuće za odmor.

VI. POREZ NA TVRTKU ILI NAZIV

Članak 17.

Porez na tvrtku ili naziv plaćaju sve pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Tvrtka ili naziv u smislu ove Odluke je ime pravne ili fizičke osobe pod kojim trgovačko društvo ili obrt posluje i sudjeluje u pravnom prometu. Pravne i fizičke osobe mogu upotrebljavati i skraćeni naziv tvrtke, ali samo u obliku i sadržaju kako je upisano u nadležni registar.

Tvrtkom se ne smatraju natpisi na klupama, stolovima i otvorenim prodajnim mjestima na tržnici i izvan tržnice, na kojima se prodaju živežne namirnice, natpisi koje građevinska poduzeća ističu na gradilištima.

Natpisi koji ne sadrže sve elemente propisane posebnim propisima o isticanju tvrtke smatraju se reklamom.

Porez na tvrtku plaća se i ako naziv tvrtke nije istaknut na poslovnom prostoru obveznika.

Članak 18.

Porez iz članka 17. ove Odluke plaća se jednokratno u godišnjem iznosu.

Porez na tvrtku plaća se u roku 15 dana od dostave rješenja kojim je utvrđena porezna obveza i to:

– 750,00 kuna za pravne osobe

– 250,00 kuna za fizičke osobe

Ako je na istom objektu istaknuto više tvrtki, odnosno naziva iste pravne ili fizičke osobe, plaća se samo jedan iznos poreza.

Ako postoji više vlasnika obrtničke radnje ili tvrtke, plaća se samo jedan porez.

Ako obveznik poreza na tvrtku ili naziv u svom sastavu ima poslovne jedinice na području općine Lasinja (prodavaonice, pogone, radionice, poslovnice, predstavništva, podružnice i dr.) obveznik je poreza na tvrtku ili naziv za svaku poslovnu jedinicu bez obzira gdje mu je sjedište, prebivalište ili uobičajeno boravište.

Članak 19.

Porez na tvrtku ili naziv ne plaćaju:

1. Pravne i fizičke osobe u prvoj kalendarskoj godini rada.

2. Tvrtke koje tijekom kalendarske godine ne obavljaju djelatnost i nemaju u poslovnim knjigama evidentirane poslovne promjene.

3. Tijela državne uprave, jedinica lokalne i područne (regionalne) samouprave, ustanove jedinica lokalne i područne (regionalne) samouprave, te druga tijela, ustanove, udruge i savezi koji nisu obveznici poreza na dobit sukladno Zakonu o porezu na dobit.

4. Trgovačka društva koja zapošljavaju invalide, ako od ukupnog broja zaposlenih zapošljavaju 40% ili više invalidnih osoba, rehabilitiranih osoba i osoba koje su na rehabilitaciji.

5. Fizičke osobe – invalidi Domovinskog rata koji samostalno obavljaju registriranu djelatnost.

6. Fizičke osobe koje samostalno obavljaju registriranu djelatnost, a čiji su vlasnici supružnici i/ili djeca poginulih i nestalih hrvatskih branitelja Domovinskog rata.

Porez na tvrtku u iznosu od 50% poreza iz čl. 18. ove Odluke plaćaju:

1. Pravne i fizičke osobe u drugoj kalendarskoj godini rada.

Sva prava na oslobođenja i olakšice iz ovog članka st. 1. toč 4., 5. i 6. ostvaruju se na temelju zahtjeva svakog poreznog obveznika.

Obveznici plaćanja poreza na tvrtku iz članka 17. koji u tijeku jedne kalendarske godine prestaju s obavljanjem djelatnosti, porez na tvrtku plaćaju u iznosu koji je proporcionalan dijelu godine u kojem su obavljali djelatnost, pod uvjetom da je porezni obveznik prestao s obavljanjem djelatnosti prije izvršnosti poreznog rješenja za tekuću godinu.

VII. POREZ NA KORIŠTENJE JAVNIH POVRŠINA

Članak 20.

Porez na korištenje javnih površina plaćaju pravne i fizičke osobe koje koriste javne površine.

Javnim površinama iz stavka 1. ovog članka smatraju se: ceste, ulice, nogostupi, trgovi, parkovi, igrališta i zelene površine uz cestu i javne objekte.

Članak 21.

Za postavljanje pokretnih objekata, štandova, stolova i slično, namijenjenih za prodaju trgovačke robe, hrane, pića i drugog asortimana, plaća se porez po m2 korisne površine.

Članak 22.

Porez iz članka 20. ove Odluke, plaća se za svaki m2 površine koja se koristi i to:

1.) za skladištenje materijala i robe

– ispred zgrada 8,00 kn /m2 dnevno

– na ostalim slobodnim površinama 5,00 kn/m2 dnevno

2.) za izgradnju i popravak zgrada i drugih objekata

– u ugovorenom roku 1,00 kn /m2 dnevno

– nakon isteka ugovorenog roka 3,00 kn/m2 dnevno

3.) za postavljanje i korištenje štandova u različite svrhe (prodaja prehrambenih i neprehrambenih proizvoda, zabavne igre i sl.) 5,00 kn/m2 dnevno

4.) za pružanje ugostiteljskih usluga 3,00 kn/m2 dnevno

5.) za ostale namjene 1,00 kn/m2 dnevno

Za korištenje izloga (vitrina) u svrhu izlaganja robe izvan poslovnih prostorija plaća se porez u godišnjem iznosu od 150,00 kn za svaki m2 izloga.

VIII. PRIJELAZNE I ZAVRŠNE ODREDBE

Članak 23.

Poslove utvrđivanja, naplate i rješavanja žalbi i drugih pravnih lijekova kao i vođenje cijelog upravnog postupka u svezi naplate, obračuna zateznih kamata i ostale poslove obavljat će Ministarstvo financija – Porezna uprava, Područni ured Karlovac, na temelju Suglasnosti ministra financija, klasa: 415-01/01-01/113, urbroj: 513-07/01-1, od 12. rujna 2001. godine.

Sukladno zakonskim propisima, Poreznoj upravi za obavljanje poslova iz stavka 1. ovog članka, pripada naknada u iznosu od 5 % od ukupno naplaćenih prihoda.

Članak 24.

Na razrez, naplatu, odgodu naplate, žalbe, obnovu postupka, zastaru, otpis dospjelog poreznog duga, kaznene i druge postupovne odredbe shodno se primjenjuju odredbe Općeg poreznog zakona.

Članak 25.

Žalba na rješenje u svezi naplate poreza iz članka 10., 14. i 17. ove Odluke podnosi se Poreznoj upravi, Središnjem uredu Ministarstva financija, putem Porezne uprave Ispostava Karlovac, u roku od 30 (trideset) dana od dana dostave rješenja.

Žalba iz stavka 1. ovog članka podnosi se neposredno ili poštom preporučeno, a može se izjaviti usmeno na zapisnik kod nadležnih tijela.

Članak 26.

Otpis poreza iz ove Odluke može se izvršiti samo u opravdanim slučajevima:

1. U slučaju smrti poreznog obveznika (fizičke osobe-obrtnika) ukoliko isti nije ostavio pokretnina ni nekretnina iz kojih se može naplatiti porezni dug.

2. Ako postoji pravomoćno rješenje o zaključenju stečajnog ili likvidacijskog postupka nad pravnom osobom, a ne postoji osiguranje duga po osnovi poreznog jamstva.

3. Ako bi izvršenje naplate poreznog duga dovelo u pitanje osnovne životne potrebe poreznog obveznika.

Otpis potraživanja po osnovi općinskih poreza iz članka 10., 14. i 17. ove Odluke provodi se na temelju rješenja Porezne uprave – Ispostava Karlovac.

Članak 27.

Stupanjem na snagu ove Odluke prestaje važiti Odluka o općinskim porezima Općine Lasinja – pročišćeni tekst (Glasnik Karlovačke županije br. 2/99), Odluka o izmjenama i dopunama Odluke o općinskim porezima (Glasnik Karlovačke županije br. 28/99, 28/01, 7/08).

Članak 28.

Ova Odluka objavit će se u »Narodnim novinama« i Glasniku Općine Lasinja, stupa na snagu osmog dana od dana objave u »Narodnim novinama«, a primjenjuje se od 1. svibnja 2014. godine.

Klasa: 021-05/14-02/11

Urbroj: 2133/19-02-14-01

Lasinja, 11. travnja 2014.

Predsjednik Općinskog vijeća

Mirko Jušinski, v. r.

53 29.04.2014 Odluka o općinskim porezima Općine Lasinja

53 29.04.2014 Odluka o općinskim porezima Općine Lasinja

53 29.04.2014 Odluka o općinskim porezima Općine Lasinja

53 29.04.2014 Odluka o općinskim porezima Općine Lasinja

53 29.04.2014 Odluka o općinskim porezima Općine Lasinja

Odluka, NN 53/2014-1009